**Revenire**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se întinde peste noapte umbra lunii sfârtecate,

din cotloane ies în șiruri șoarecii înfometați,

ca soldații în picioare felinare stau grupate

cercetând cu ochiul mare trecătorii speriați.

Pași timizi, ușori și șoapte lustruiesc asfaltul greu,

dintr-un gang deschide bezna brațele a bun venit,

legiuni de chipuri albe prinse-n vortexul nucleu

învârtindu-se dispar în eternul infinit.

Liniște e-acum, și pace, întreg răul dintr-o lume

înghițit a fost de rău, soarele încet se-arată,

șoarecii au dispărut, doar lumina unui nume

taie-n mantia tăcerii semnul crucii de-altădată.

adina v.

19.08.2021